《舟夜》
清代·尤维雄

日午火伞张，水沸气如炙。凉风解迎秋，妙意得清夜。

滩声过枕函，百里才一泻。须臾就平夷，柔橹声未罢。

篷窗三板轻，黄篾缚低架。稚儿走踆踆，强欲出其罅。

水中云叶鲜，流影忽西射。妻孥坐两头，明月满裙衩。

微生狎舟楫，风水免惊怕。何况不失家，白公语堪借。

作者简介：尤维雄，字祖望，长洲人。乾隆己酉拔贡，官蒙自知县。有《二娱小庐诗钞》。